Mistä on kyse? Olkiluodon ydinvoimala-alueen vierailukäytännöt ovat herättäneet mielipahaa porilaisessa koulussa.

Maahanmuuttajataustaisia oppilaita on estetty pääsemästä muiden oppilaiden mukana voimalaitosjätteen loppusijoitusluolaan.

TVO pahoittelee tapausta, kiistää rasismin ja vakuuttaa, että vastaavaa ei pääse enää tapahtumaan.

Olkiluodon ydinvoimala-alueen vierailukäytännöt ovat herättäneet mielipahaa koululaisvierailulla. Yläkouluikäisiä maahanmuuttaja-taustaisia oppilaita on estetty pääsemästä tutustumaan ydinvoimalan luolastoihin.

Porilaisen koulun oppilaat olivat fysiikan opintoihin liittyvällä vierailulla voimalaitosalueella. Ryhmä oli suunnitelmien mukaan menossa tutustumaan voimalaitosjätteen loppusijoitustilaan (siirryt toiseen palveluun), mutta vain osa heistä pääsi luolastoon.

Ulkopuolelle jäi maahanmuuttajataustaisia oppilaita, jotka pettyivät pahasti. Koulun henkilökunta aikoo tehdä ydinvoimalan omistavalle Teollisuuden Voimalle selvityspyynnön tapauksesta.

Puuttuiko maatieto?

TVO:n viestintäpäällikkö Pasi Tuohimaa pahoittelee tapausta ja selittää erikoista käytäntöä ensin Olkiluodon tietojärjestelmien puutteilla, koska järjestelmä vaatii luolastossa vierailevalta henkilöltä kotimaatiedot.

– Kaikki pääsivät vierailukeskukseen, mutta voimalaitosjäteluolaan vaaditaan luvitus. Osalla oppilaista ei passissa lukenut minkään kotimaan nimeä vaan maan kohdalla luki XXX. Luvitusjärjestelmämme ei tunne tällaista maata, Tuohimaa sanoo.

Korostan edelleen, että kyse ei missään nimessä ole rasismista. TVO:n viestintäpäällikkö Pasi Tuohimaa

Viestintäpäällikkö Tuohimaan mukaan hän on ollut yhteydessä vierailuretkellä mukana olleeseen opettajaan. Teollisuuden Voima aikoo muuttaa tietojärjestelmiään, jotta sisään pääsee myös kotimaattomia henkilöitä.

Tuohimaa kertoo, että vastaavia tapauksia on sattunut vain kerran aiemmin. Tuolloin kyse oli aikuisesta

– Jos joku on kokenut, että tässä sorsittaisiin maahanmuuttajia, siitä olen erityisen pahoillani. Meillä ei ole mitään tällaisia intressejä. Meillä käy erittäin paljon erimaalaisia ulkomaisia vieraita, Tuohimaa sanoo.

Koulu eri mieltä

Erikoiseksi tapauksen tekee se, että koulun mukaan oppilaiden passeissa lukee kotimaan kohdalla maan nimi.

Opettaja sanoo, että XXX-passilaiset jäivät pois matkalta jo etukäteen ja mukana olleiden passeissa luki näiden kotimaatiedot. Hänen käsityksensä mukaan TVO:n vartijat estivät lasten pääsyn luolastoon jostain muusta syystä.

Tiedustelimme asiaa uudestaan TVO:n viestintäpäällikkö Tuohimaalta. Hän sanoo nyt, että oppilaiden jääminen pois luolastosta voi johtua myös muista syistä kuin kotimaatiedon puuttumisesta. Hän nostaa esille mahdollisuuden, että esimerkiksi oppilaiden nimitiedoissa on ollut puutteita.

– Vartijoiden olisi pitänyt kysyä tuossa tilanteessa TVO:n turvallisuuspuolelta, miten toimitaan. Silloin oppilaat olisivat varmasti päässeet luolastoon. Korostan edelleen, että kyse ei missään nimessä ole rasismista, Tuohimaa sanoo.